
			Når drømmer blir

			sterkere enn fornuften

			og stjernene viser vei;

			når ønsker blir

			større enn himmelen,

			kan man snu da?


			Capella er den klareste stjernen

			i stjernebildet Auriga,

			den sjette klareste stjernen på himmelen

			og den fjerde klareste på den nordlige 

			halvkule etter Vega, Sirius og Arcturus.

			Men selv ikke Capella danser alene.


			Elin Margrete Rognli

			

	

-1-

			Det var tidlig junimorgen, og sola var på vei opp. Snart ville lysstrålene trenge gjennom løvverket og gi både mennesker og dyr en behagelig varmefølelse.

			Etter noen timer ville det være så varmt at i hvert fall menneskene ønsket solen bort igjen. De ville glede seg til de første regndråpene fra skyer som hadde bygd seg opp i horisonten, men etter enda en stund ville de ønske seg solen tilbake nok en gang. Det var sånn det var. Aldri var det akkurat passe – lenge.

			Han gikk foran og holdt i tauet som var knyttet til det lille eselet som strevde med den tunge lasten nedover den bratte stien.

			Hun gikk noen meter bak.

			Han snudde seg ikke, men hun kastet skyndsomme blikk oppover åssiden. Stod det ingen der? Var det ingen som ville vinke til henne? Brydde de seg ikke om at hun reiste, at hun kanskje aldri skulle komme tilbake?

			Jo, der så hun moren oppe på platået. Hun løftet armen til et siste farvel. Det var alt, og det stakk til i den unge piken. Derfor, som for å protestere mot det hele, sa hun høyt til mannen som gikk foran eselet: «Men jeg elsker deg ikke!»

			Han hadde god tid til å svare henne, eller han kunne la det være. Det spilte jo ingen rolle. De skulle likevel være sammen. De ble knyttet sammen for lenge siden, før de visste om det selv.

			Hun så på den brune nakken hans. Han hadde allerede gått langt før han nådde frem til huset deres. Nå kunne hun ikke se at han rynket pannen mens han svarte: «Men hvordan kan du vite det? Du kjenner meg ikke.»

			Hun så vaktsomt på ham. Fortsatt hadde han ryggen til, og hun ble dristig. «Jeg kan da vel vite det!»

			Hun forstod ikke sin egen nesevishet, forstod ikke selv hva hun mente, for han hadde jo heller ikke bedt om henne, men nå var de mann og kone.

			De kom ut på flatere mark. Grønne åkre bredde seg utover, og hun visste at lillebroren arbeidet like i nærheten. Ingen barn var på skolen når appelsinene var modne og skulle plukkes.

			Hun speidet etter ham, holdt hånden opp for å beskytte øynene mot solen, og plutselig hørte hun stemmen hans like ved. «Reiser du nå, Adelina?»

			Hun svarte ham ikke, men ba om å få låne den lille kniven hans. Så skar hun en lokk av håret sitt og ga den til ham. Den lille gutten stappet den ned i lomma si, og så hentet han en appelsin fra den halvfulle kurven. Trærne bugnet av modne frukter, og det ville bli lett for ham å fylle korga flere ganger fra det samme treet.

			«Ta denne! Ingen vil merke det likevel. Her er jo så mange.»

			Så snudde de seg bort fra hverandre, for når øyne står fulle av tårer er det vanskelig å skjule.

			Elias hadde ikke sagt ett ord, men nå dro han i tauet for å få eselet i gang igjen. De måtte videre. De skulle langt, og mens de gikk, tenkte hun på alle de kveldene hun hadde fortalt de andre i familien at snart skulle hun få reise ut i verden og se alle mulige saker og ting. De hadde ledd og fantasert om alt det utrolige som fantes der ute, men moren hadde stadig kommet med formaninger om at livet aldri ble som man ønsket – ikke engang for Adelina, for alvoret ville komme, selv til henne!

			Adelina, som bestandig ville ha det siste ordet, svarte frekt og freidig tilbake at det var ikke alle som tok sorgene på forskudd heller, sånn som moren gjorde!

			De nådde den lille landsbyen akkurat idet de første regndråpene falt. Snart ville himmelen åpne seg, og Elias måtte skynde seg for å få sekken med de tørkede vaniljestengene i hus i tide. De var dyrebare og måtte for enhver pris ikke bli våte. Ikke boken med de nedskrevne visdomsordene som moren hadde gitt ham heller. Underlig gave, syntes han, for den opptok jo bare plass, men han hadde da lovet å lese i den. Litt hver dag, på hele den lange reisen til Salomonøyene. Dessuten passet kartbitene, som bestefaren så omhyggelig hadde tapet sammen, så godt inn mellom sidene. Kartet skulle gi Elias den fulle og hele oversikten over en bit av verden, hadde bestefaren sagt, men viktigst var dog stjernebildet.

			Nå tjoret Elias eselet fast under et stort tre før han gikk inn i huset.

			Adelina satt allerede ved bordet sammen med mannen og damen som eide det. De begynte å spise. Det var en underlig samtale. Det var som om de kjente hverandre, damen, mannen og Elias, men ikke kjente hverandre godt likevel.

			Den lavmælte praten om steder og mennesker hun aldri hadde hørt om, virket søvndyssende, og Adelina gikk for å legge seg. Føttene verket, og før hun sovnet merket hun en tåre som rant nedover kinnet. Hun tørket den fort bort. De skulle reise videre i morgen. Det var ikke lenge de skulle være i dette huset, så tristheten kunne tørkes bort. Det var bare at hver gang hun forsøkte å snakke om seg og sitt, så ble hun oversett, som om hun ikke hadde noen betydning i det hele tatt. Var de ikke på noen måte interessert i henne, disse menneskene? Hun var ikke vant til å bli oversett, og følte seg plutselig ensom. Det var en følelse hun aldri hadde kjent før, ikke engang visste at fantes.

			Inne i spiserommet summet den lavmælte praten videre. Hun hørte ikke ordene som ble sagt, bare tonene som steg og sank i den tunge, klamme og mørke kveldsluften. 

			Det regnet ikke lenger, men det dryppet fra trærne og ned på blikktaket. Tipp-tapp, tipp-tapp, i en endeløs rytme som sikkert kunne ha vært irriterende, men nå ble god å sovne til.

			I morgen ville alt gjenta seg. Solen ville steke ned på dem hele dagen til utpå ettermiddagen. Så ville regnet komme, men da var de formodentlig i et annet hus, i en annen landsby.

			Vestover, de skulle hele tiden vestover, helt til de kom til havet, og havet hadde hun aldri sett. Det var det hun ønsket å se i drømmene, om hun kunne bestemme det selv.

			Elias la seg forsiktig i sengen. Adelina sov, og han rørte henne ikke. Det luktet vanilje fra den store striesekken inntil veggen. Han måtte huske å gi vertskapet noen stenger som betaling for mat og husly.

			På nattbordet stod ei lita lampe, og i lyset fra den leste han i den lille håndskrevne boka han hadde fått med seg fra moren: 

			Den som har funnet en hustru, har funnet lykken og fått en nådegave av Herren.

